Na temelju članka 47. stavaka 2. i 4. Zakona o zaštiti pučanstva od zaraznih bolesti 
(,Narodne novine“, br. 79/07., 113/08., 43/09., 130/17., 114/18., 47/20., 134/20. i 
143/21.) te članka 22.a Zakona o sustavu civilne zaštite (, Narodne novine“, br. 82/15., 
118/18., 31/20. i 20/21.), Stožer civilne zaštite Republike Hrvatske, 24. siječnja 2022., 
donosi 


ODLUKU 


o izmjenama i dopuni Odluke o uvođenju posebne sigurnosne mjere u 
djelatnosti socijalne skrbi 


U Odluci o uvođenju posebne sigurnosne mjere u djelatnosti socijalne skrbi (,Narodne 
novine“, br. 138/21.) naziv Odluke mijenja se i glasi: 


»Odluka o uvođenju posebnih sigurnosnih mjera obveznog testiranja na virus SARS- 
CoV-2 i obveznog predočenja dokaza o testiranju, cijepljenju ili preboljenju zarazne 
bolesti COVID-19 u djelatnosti socijalne skrbi“. 


II. 
U točki I. iza stavka 1. dodaje se stavak 2., koji glasi: 


»ustanove socijalne skrbi, udruge, vjerske zajednice, druge pravne osobe, obrtnici i 
fizičke osobe koje socijalnu skrb obavljaju kao profesionalnu djelatnost te Centar za 
posebno skrbništvo djelatnost socijalne skrbi obavljaju kao javnu službu te se u smislu 
zakona koji uređuje zaštitu pučanstva od zaraznih bolesti i ove Odluke smatraju 
javnopravnim tijelima (u daljnjem tekstu: poslodavci), a njihov zakonski zastupnik 
odgovornom osobom u javnopravnom tijelu.“. 


III. 
U točki III. stavak 1. mijenja se i glasi: 


,Za zaposlenike iz točke I. ove Odluke uvodi se posebna sigurnosna mjera obveznog 
predočenja EU digitalne COVID potvrde ili drugog odgovarajućeg dokaza o testiranju, 
cijepljenju ili preboljenju zarazne bolesti COVID-19 radi ulaska u prostore poslodavca, 
kojim dokazuju da su testirane na virus SARS-CoV-2, odnosno da su cijepljene ili su 
preboljele bolest COVID-19.,,. 


IV. 
Točka V. mijenja se i glasi: 


»Zaposlenicima iz točke I. ove Odluke i osobama iz točke IV. ove Odluke koji odbiju 
testiranje, a odbiju predočiti i EU digitalnu COVID potvrdu ili odgovarajući drugi dokaz 
o testiranju, cijepljenju ili preboljenju zarazne bolesti COVID-19, nije dozvoljeno ući u 
prostore poslodavca. 


Ako ne osigura provedbu posebne sigurnosne mjere obveze predočenja dokaza o 
testiranju, cijepljenju ili preboljenju zarazne bolesti COVID-19 radi ulaska u prostore 
poslodavca, odgovorna osoba podliježe prekršajnoj odgovornosti sukladno zakonu 
kojim se uređuje zaštita pučanstva od zaraznih bolesti. 








U smislu ove Odluke, smatra se da odgovorna osoba nije osigurala provedbu posebne 
sigurnosne mjere iz stavka 2. ove točke ako je izrijekom odbila osigurati njezino 
provođenje ili je to učinila prešutno na način da je: 


— propustila odrediti jednu ili više osoba za neposrednu provedbu posebne 
sigurnosne mjere obveznog predočenja dokaza o testiranju, cijepljenju ili 
preboljenju zarazne bolesti COVID-19 prije ulaska u službene prostore, ili 


— propustila osigurati, to jest organizirati i naložiti da osoba određena za neposrednu 
provedbu posebne sigurnosne mjere obveznog predočenja dokaza o testiranju, 
cijepljenju ili preboljenju zarazne bolesti COVID-19 bez odgode prijavi njoj i 
nadležnom tijelu ulazak u službene prostore osobe koja je odbila predočiti dokaz, 
ali je suprotno zabrani ušla u službene prostore poslodavca.“ 


V. 


U točki VII. riječi: ,sigurnosne mjere uvedene ovom Odlukom“ zamjenjuju se riječima: 
»sigurnosnih mjera uvedenih ovom Odlukom“. 


VI. 


Ova Odluka zajedno s obrazloženjem objavit će se na mrežnoj stranici Ravnateljstva 
civilne zaštite na kojoj se objavljuju odluke Stožera civilne zaštite Republike Hrvatske 
za sprječavanje širenja zaraze  koronavirusom, na adresi: hitps://civilna- 
zastita.gov.hr/odluke-stozera-civilne-zastite-rh-za-sprecavanje-sirenja-zaraze- 
koronavirusom/2304. 








VII. 


Ova Odluka objavit će se u ,Narodnim novinama“, a stupa na snagu 25. siječnja 2022. 


KLASA: 810-06/20-01/7 
URBROJ: 511-01-300-22-482 
Zagreb, 24. siječnja 2022. 


NAČELNIK STOŽERA 
POTPREDSJEDNIK VLADE 
I MINISTAR UNUTARNJIH POSLOVA 


dr. se Davor Božinović 

Dostaviti: 


1. Operativnom centru Civilne zaštite, 
na daljnju dostavu 


2. Pismohrani 








OBRAZLOŽENJE 


U skladu s točkom 13. rješenja Ustavnog suda broj: U-I-5781/2021 i dr. od 21. prosinca 
2021. (www.usud.hr), Stožer civilne zaštite Republike Hrvatske u suradnji s 
Ministarstvom zdravstva i Hrvatskim zavodom za javno zdravstvo daje obrazloženje 
Odluke o izmjenama i dopunama Odluke o uvođenju posebne sigurnosne mjere u 
djelatnosti socijalne skrbi (,Narodne novine“, br. 138/21.) 


1. Odluku o uvođenju posebnih sigurnosnih mjera obveznog testiranja na virus 
SARS-CoV-2 i obveznog predočenja dokaza o testiranju, cijepljenju ili preboljenju 
zarazne bolesti COVID-19 u djelatnosti socijalne skrbi donio je Stožer civilne zaštite 
Republike Hrvatske (u daljnjem tekstu: Stožer civilne zaštite) 15. prosinca 2021. na 
temelju članka 47, Zakona o zaštiti pučanstva od zaraznih bolesti (,Narodne novine“, 
br. 79/07., 113/08., 43/09., 130/17., 114/18., 47/20., 134/20.; u daljnjem tekstu: 
Z0ZPZB:79/07-134/20) u vezi s odgovarajućim prijelaznim odredbama dviju zakonskih 
novela iz 2020., te članka 22.a Zakona o sustavu civiine zaštite (, Narodne novine“ broj 
82/15., 118/18., 31/20. i 20/21.). Objavljena je u ,Narodnim novinama“, br. 138/21., a 
stupila je na snagu 16. prosinca 2021. (u daljnjem tekstu: Odluka o obveznom 
testiranju u djelatnosti socijalne skrbi). 


2. Sukladno članku 47. stavku 2. Zakona o zaštiti pučanstva od zaraznih bolesti 
(,Narodne novine“, br. 79/07., 113/08., 43/09., 130/17., 114/18., 47/20., 134/20 i 
143/21.; u daljnjem tekstu: ZoZPZB), ministar zdravstva, na prijedlog Hrvatskog 
zavoda za javno zdravstvo, može narediti posebne sigurnosne mjere za zaštitu 
pučanstva od zaraznih bolesti kolere, kuge, virusnih hemoragijskih groznica, žute 
groznice, bolesti COVID-19 uzrokovane virusom SARS-CoV-2 i drugih. Nadalje, ako 
su ispunjene pretpostavke iz članka 47. stavka 4. ZoZPZB-a, sigurnosne mjere može 
narediti i Stožer civilne zaštite u suradnji s Ministarstvom zdravstva i Hrvatskim 
zavodom za javno zdravstvo. S obzirom na to da je Svjetska zdravstvena organizacija 
11. ožujka 2020. proglasila pandemiju, a da je isti dan u Republici Hrvatskoj proglašena 
i epidemija zarazne bolesti COVID-19 uzrokovane virusom SARS-CoV-2, koja traje i 
danas, ispunjene su zakonske pretpostavke da odluke iz članka 47. stavaka 1. do 3. 
ZoZPZB-a donosi i Stožer civilne zaštite. S druge strane, članak 22.a Zakona o sustavu 
civilne zaštite izrijekom obvezuje Stožer civilne zaštite da donosi odluke kojima se 
naređuju sigurnosne mjere jer pandemija/epidemija zarazne bolesti COVID-19 
predstavlja stanje koje se nije moglo predvidjeti i na koje se nije moglo utjecati, a koje 
ugrožava život i zdravlje građana te gospodarsku aktivnost uzrokujući znatnu 
gospodarsku štetu. Stoga je pandemija/epidemija zarazne bolesti COVID-19 dovela 
do nastupa posebnih okolnosti u kojima je Stožer civilne zaštite — na temelju članka 
22.a Zakona o sustavu civilne zaštite u vezi s člankom 47. stavkom 4. ZoZPZB-a — ne 
samo ovlašten, nego i obvezan donositi takve odluke. 


3. Stožer civilne zaštite donosi odluke kojima se naređuju sigurnosne mjere za 
zaštitu pučanstva od zaraznih bolesti pod neposrednim nadzorom Vlade Republike 
Hrvatske (članak 47. stavak 4. ZoZPZB-a). Vlada Republike Hrvatske Ustavom je 
obvezana, između ostaloga, da ,brine o gospodarskom razvitku zemlje“ (članak 110. 
alineja 7. Ustava). U uvjetima pandemijelepidemije, to znači da je nužno neprekidno 
uravnoteživati sigurnosne mjere, koje Stožer civilne zaštite naređuje radi zaštite 
pučanstva te sprječavanja i suzbijanja zarazne bolesti, s potrebama gospodarstva, 

kako bi naložene sigurnosne mjere uzrokovale što manju gospodarsku štetu 
nositeljima gospodarskih aktivnosti i nacionalnom gospodarstvu kao cjelini. Ta obveza 
neprekidnog uravnoteživanja dvaju temeljnih ustavnih dobara (života i zdravlja ljudi, s 
jedne strane i gospodarskog razvitka države, s druge strane), koja se u uvjetima 
dugotrajnih globalnih pandemija/epidemija međusobno sukobljavaju, suprotstavljaju i 
uzajamno potiru, nije epidemiološke naravi. Ona je političke naravi. Zato je to ustavna 
obveza Vlade Republike Hrvatske. 


4. ZoZPZB i Zakon o civilnoj zaštiti pružaju opći zakonodavni model upravljanja 
krizom nastao kao odgovor na pandemiju/epidemiju uzrokovanu virusom SARS-CoV- 
2 koju obilježavaju brze i nepredvidive promjene te stalna opasnost od 
eksponencijalnog rasta oboljelih (što dobro pokazuje porast oboljelih tijekom siječnja 
2022. uslijed pojave i širenja omikrona), a time i opasnost od urušavanja zdravstvenog 
sustava kao najvažnije javne službe u uvjetima epidemije. Opisani institucionalni 
model omogućuje brzu provedbu i ostvarenje dvaju temeljnih načela djelovanja i 
odlučivanja tijekom globalnih pandemija/nacionalnih epidemija. To su načelo 
djelotvornosti (učinkovitosti) i načelo razmjernosti. Taj zakonodavni model ,osigurava 
da poduzete mjere postižu zadane legitimne ciljeve (u prvom redu, zaštitu života i 
zdravlja ljudi), ali da te mjere, kao i njihov intenzitet, istodobno budu takve da strogo 
odgovaraju potrebama danog trenutka te traju samo dok to okolnosti zahtijevaju, kako 
bi Ustavom zajamčene slobode i prava građana u svakom trenutku bili ograničeni 
samo u mjeri koja je nužna i koja odgovara naravi potrebe za njihovim ograničenjem.“ 
(P.Z. 230/2021).! 


5. Posebna sigurnosna mjera koju je Stožer civilne zaštite uveo Odlukom o 
obveznom testiranju u djelatnosti socijalne skrbi sastoji se u obvezi svih zaposlenika 
ustanova socijalne skrbi, udruga, vjerskih zajednica i drugih pravnih osoba, te obrtnika 
i fizičkih osoba koje socijalnu skrb obavljaju kao profesionalnu djelatnost, kao i 
zaposlenika Centra za posebno skrbništvo (u daljnjem tekstu: obveznici testiranja) da 
se prilikom dolaska na posao, najmanje dva puta u sedam dana, obvezno testiraju na 
virus SARS-CoV-2 (točka I. Odluke). Iznimno, testiranje nije obvezno za zaposlenike 
koji ispunjavaju uvjet cijepljenja ili preboljenja bolesti COVID-19, osim ako imaju 
znakove respiratorne infekcije, druge simptome ili znakove zarazne bolesti (točka II. 
Odluke). Zaposlenici se mogu osloboditi obveze testiranja ako su voljni predočiti EU 
digitalnu COVID potvrdu ili odgovarajući drugi dokaz o cijepljenju, preboljenju ili 
testiranju (u daljnjem tekstu: COVID-dokaz) radi ulaska u prostore naznačene u Odluci 
(točka III. Odluke) . Međutim, prema Odluci o obveznom testiranju u djelatnosti 
socijalne skrbi, to predočenje COVID-potvrde nije se smatralo samostalnom 
posebnom sigurnosnom mjerom nego uvjetom za izuzeće od primjene posebne 
sigurnosne mjere obveznog testiranja, pri čemu je o slobodnoj volji obveznika 
testiranja ovisilo hoće li taj COVID-dokaz pribaviti i predočiti ili ne. To nikada nije bila 
njihova pravna obveza. Predočenje COVID-dokaza bilo je propisano kao pravna 
obveza samo za pružatelje usluga i druge osobe iz točke IV. Odluke (u daljnjem tekstu: 
posjetitelji) ako su željeli ući u prostore u kojima se obavlja djelatnost socijalne skrbi. 
Ako zaposlenik (obveznik testiranja) ili posjetitelj odbije testiranje odnosno odbije 
predočiti COVID-dokaz, ne može boraviti u prostorijama poslodavca (točka V. Odluke). 





! Prijedlog zakona o izmjenama i dopunama Zakona o zaštiti pučanstva od zaraznih bolesti, s 
Konačnim prijedlogom zakona — P.Z. br. 230, KLASA: 022-03/21-01 /146 URBROJ: 65-21-02 od 
2. prosinca 2021., koji je predsjedniku Hrvatskog sabora podnijela Vlada Republike Hrvatske, 
aktom KLASA: 022-03/21-01/106, URBROJ: 50301-04/12-21-2 od 2. prosinca 2021., str. 3. 





6. Na dan stupanja na snagu Odluke o obveznom testiranju u djelatnosti socijalne 
skrbi prestala je važiti Odluka o uvođenju posebne sigurnosne mjere obveznog 
testiranja svih zaposlenika u djelatnosti socijalne skrbi na virus SARS-CoV-2 
(,Narodne novine“ broj 105/21. i 108/21.). 


Rješenjem broj: U-II-5417/2021 i dr. od 21. prosinca 2021. (www.usud.hr) Ustavni sud 
Republike Hrvatske nije prihvatio prijedloge za pokretanje postupka za ocjenu 
suglasnosti s Ustavom i zakonom Odluke o uvođenju posebne sigurnosne mjere 
obveznog testiranja svih zaposlenika u djelatnosti socijalne skrbi na virus SARS-CoV- 
2 (,Narodne novine“, br. 105/21. i 108/21.), ocijenivši da je njezin donositelj ,utvrdio 
sve relevantne čimbenike te odredio mjeru koja je prikladna, nužna i razmjerna cilju 
koji se želi postići, tj. ne predstavlja prekomjeran teret za njezine adresate“ (točka 16.). 


7. Hrvatski sabor donio je na 9. sjednici održanoj 15. prosinca 2021. Zakon o 
izmjenama i dopunama Zakona o zaštiti pučanstva od zaraznih bolesti - ZoZPZB (77 
glasova ,za“, 27 ,protiv“). Objavljen je u , Narodnim novinama“, br. 143/21. Stupio je na 
snagu 25. prosinca 2021. (u daljnjem tekstu: ZID ZoZPZB-a:143/21). Tim je Zakonom 
izmijenjen i dopunjen ZoZPZB:79/07-134/20. 


8. Člankom 2. ZID-a ZoZPZB-a:143/21 izmijenjen je članak 4. ZoZPZB-a:79/07- 
134/20 (u daljnjem tekstu: članak 4. ZoZPZB-a). Njime su u ZoZPZB-u prvi put uređene 
obveze i odgovornosti javnopravnih tijela i odgovornih osoba u javnopravnim tijelima 
za osiguranje provođenja mjera za zaštitu pučanstva od zaraznih bolesti. 


9. Člankom 4. stavkom 1. ZoZPZB-a određeno je da su javnopravna tijela obvezna 
osigurati provođenje mjera za zaštitu pučanstva od zaraznih bolesti propisanih 
ZoZPZB-om te sredstva za njihovo provođenje, kao i stručni nadzor nad provođenjem 
tih mjera. Po tim se zakonskim obvezama javnopravna tijela razlikuju od ostalih pravnih 
i fizičkih osoba koje dođu u situaciju da budu adresati odluka nadležnog tijela kojima 
im se naređuje provedba odnosno osiguranje provedbe pojedine sigurnosne mjere za 
zaštitu pučanstva od zaraznih bolesti (u daljnjem tekstu: poslodavci ili drugi obveznici 
provođenja mjera). Dakle, temeljna je zakonska razlika među njima u tome što se 
poslodavcima nameće pravna obveza osiguranja provedbe samo konkretnih 
sigurnosnih mjera kada im to izrijekom naredi nadležno tijelo posebnom odlukom, dok 
su javnopravna tijela u okviru svoga djelokruga i prostora po sili zakona obvezna 
osigurati provođenje svih odluka nadležnog tijela kojima se propisuju mjere za zaštitu 
pučanstva od zaraznih bolesti, pa i u slučaju kada ih same te odluke na to ne bi 
izrijekom obvezivale. Na to ih obvezuje sam zakon. 


10. — Javnopravnim tijelom smatra se ,zakonodavno, izvršno i sudbeno tijelo državne 
vlasti, tijelo državne uprave i drugo državno tijelo, tijelo jedinice lokalne i područne 
(regionalne) samouprave, pravna osoba koja ima javnu ovlast i pravna osoba koje 
obavlja javnu službu (pružatelj javnih usluga)“ (članak 4. stavak 2. ZoZPZB-a). 


Budući da Zakon o upravnim sporovima (,Narodne novine“ br. 20/10., 143/12., 152/14., 
94/16., 29/17., 110/21.; u daljnjem tekstu: ZUS) pod ,javnopravnim tijelom“ smatra 
tijelo državne uprave i drugo državno tijelo, tijelo jedinice lokalne i područne 
(regionalne) samouprave, pravnu osobu koja ima javnu ovlast i pravnu osobu koja 
obavlja javnu službu (pružatelja javnih usluga)“, mora se zaključiti da se ZID 
Z0ZPZB:143/21 u pitanju definiranja javnopravnog tijela priklonio definiciji iz članka 2. 











stavka 2. ZUS-a. Usporedivo određenje javnopravnih tijela sadržava i Zakon o općem 
upravnom postupku (,Narodne novine“, br. 47/09. i 110/21.; u daljnjem tekstu: ZUP).Z 


11. — Odgovornom osobom u javnopravnom tijelu smatra se čelnik tijela državne 
vlasti, čelnik tijela državne uprave, čelnik drugog državnog tijela, župan, gradonačelnik 
i općinski načelnik i zakonski zastupnik pravne osobe, sukladno posebnim propisima 
(članak 4. stavak 3. ZoZPZB-a). 


U P.Z.-u br. 230/2021 dano je sljedeće obrazloženje pojma ,čelnik tijela državne vlasti“: 
,Čelnikom tijela državne vlasti u smislu ovoga zakona smatraju se osobe koje sukladno 
posebnim propisima upravljaju uredima, odnosno stručnim službama tijela državne 
vlasti i koji u upravljanju njima te u odnosu na zaposlene u njima imaju prava i ovlasti 
čelnika tijela državne uprave sukladno posebnim propisima kojima se uređuju ta 
pitanja. Isto tako, odgovornim osobama u smislu odredbi ovoga zakona smatraju se i 
čelnik tijela državne uprave (ministar, odnosno čelnik državne uprave organizacije), 
čelnik drugog državnog tijela, župan, gradonačelnik i općinski načelnik te zakonski 
zastupnik pravne osobe“ (str. 3. P.Z.-a br. 230/2021). 


12. — Člankom 3. ZID-a ZoZPZB-a:143/21 dodana je u članku 47. stavku 2. ZoZPZB- 
a:79/07-134/20 nova točka 8.a koja glasi: ,obvezu predočenja dokaza o testiranju, 
cijepljenju ili preboljenju zarazne bolesti radi ulaska u određene prostore,“ (u daljnjem 
tekstu: članak 47. stavak 2. točka 8.a ZoZPZB-a). Propisivanjem obveze predočenja 
dokaza o testiranju, cijepljenju ili preboljenju zarazne bolesti radi ulaska u određene 
prostore dopunila se lista posebnih sigurnosnih mjera izrijekom propisanih u članku 
47. stavku 2. ZoZPZB-a radi sprečavanja i suzbijanja zaraznih bolesti kolere, kuge, 
virusnih hemoragijskih groznica, žute groznice, bolesti COVID-19 uzrokovane virusom 
SARS-CoV-2 i drugih. 


Prema tome, nakon stupanja na snagu ZID-a ZoZPZB-a:143/21, predočenje EU 
digitalne COVID potvrde ili odgovarajućeg drugog dokaza o cijepljenju, preboljenju ili 
testiranju (COVID-dokaza) radi ulaska u određene prostore ozakonjeno je kao 
samostalna posebna sigurnosna mjera. 


Prema obrazloženju sadržanom u P.Z.-u br. 230/2021, cilj posebne sigurnosne mjere 
obveznog predočenja dokaza o testiranju, cijepljenju ili preboljenju zarazne bolesti radi 
ulaska u određene prostore jest ,onemogućiti ulazak osoba u određene prostore ako 
ne predoče dokaz o testiranju, cijepljenju ili preboljenju zarazne bolesti kako bi se u 
što u većoj mjeri spriječilo daljnje širenje zarazne bolesti“. Sukladno tome, svrha te 
mjere jest zaštita određenih prostora radi otklanjanja odnosno smanjenja mogućnosti 
prenošenja zarazne bolesti u njima. Cilj je da ti prostori ostanu zdravi. 


Radi ostvarenja svrhe i cilja propisane mjere, teret njezine provedbe nameće se svima 
koji se nađu u situaciji da na njih mjera mora biti primijenjena, pri čemu dispozicija 
(pravni imperativ) mjerodavne pravne norme preciznije utvrđuje koga pod time misli. 
To onda podrazumijeva i mogućnost izuzimanja od same mjere pojedinih skupina 
osoba pod pretpostavkama propisanima pravnom normom, ako za to postoje 
relevantni i dostatni razlozi. 


Budući da se ovom Odiukom usklađuje sa ZID-om ZoZPZB-a:143/21 Odluka o 
obveznom testiranju u djelatnosti socijalne skrbi, što uključuje i njezino usklađivanje sa 
zakonskim uređenjem nove sigurnosne mjere iz članka 47. stavka 2. točke 8.a 





? Razlika je u tome što ZUP ,pravne osobe koje obavljaju javnu službu“, to jest pružatelje javnih 
usluga, ne podvodi pod javnopravna tijela (usp. članak 1. i članak 3. stavak 3. ZUP-a). 


ZoZPZB-a, pri noveliranju Odluke poštovali su se zahtjevi Ustavnog suda Republike 
Hrvatske, sadržani u rješenju broj: U-ll-5417/2021 i dr. od 21. prosinca 2021. 
(www.usud.hr), ,da pri propisivanju mjera za nadzor nad epidemijom/pandemijom 
ovlašteni donositelj propisa (u ovom slučaju Stožer) mora poštovati načelo 
razmjernosti, osiguravajući da je mjera prikladna za zaštitu javnog zdravlja (test 
prikladnosti), da se ta zaštita nije mogla jednako učinkovito postići manje restriktivnom 
mjerom (test nužnosti), te da je mjera razumna, uzimajući u obzir druge suprotstavljene 
društvene interese i stupanj ograničavanja ljudskih prava i temeljnih sloboda 
(razmjernost stricto sensu). Od donositelja mjera očekuje se da na temelju raspoloživih 
znanstvenih spoznaja koje su dostupne u trenutku donošenja novih mjera ili izmjene 
pojedinih već uvedenih mjera razumno može zaključiti da ne postoje manje 
restriktivne, a jednako učinkovite, mjere za zaštitu javnog zdravlja protiv bolesti 
COVID-19“ (točka 8.). 


13. Člankom 4. ZID ZoZPZB-a:143/21 dopunjen je ZoZPZB:79/07-134/20 novim 
člankom 55.a (u daljnjem tekstu: članak 55.a ZoZPZB-a). 


Stavak 1. članka 55.a ZoZPZB-a propisuje sljedeće: ako je uvedena sigurnosna mjera 
obveznog predočenja dokaza o testiranju, cijepljenju ili preboljenju zarazne bolesti radi 
ulaska u određene prostore, onda osobi koja odbije ispuniti propisani uvjet, to jest 
predočiti dokaz o testiranju, cijepljenju ili preboljenju zarazne bolesti, nije dozvoljeno 
ući u te prostore. 


Za razliku od stavka 1. članka 55.a ZoZPZB-a koji obuhvaća sve prostore na koje se 
proteže sigurnosna mjera obveznog predočenja dokaza o testiranju, cijepljenju ili 
preboljenju zarazne bolesti radi ulaska u određene prostore, stavci 2. do 4. novog 
članka 55.a ZoZPZB-a uređuju način provedbe te mjere samo kada je riječ o 
prostorima javnopravnih tijela. Provedbu mjere dužne su osigurati odgovorne osobe u 
javnopravnom tijelu. Također su dužne odrediti jednu ili više osoba za neposrednu 
provedbu mjere. Ako osoba koja želi ući u prostor javnopravnog tijela odbije predočiti 
zatraženi dokaz, a ipak uđe u taj prostor, osoba određena za neposrednu provedbu 
mjere bez odgode prijavljuje događaj odgovornoj osobi u javnopravnom tijelu i 
nadležnoj sanitarnoj inspekciji Državnog inspektorata. 


14. Člankom 5. ZID-a ZoZPZB-a:143/21 dopunjen je članak 69. stavak 2. ZoZPZB- 
a:79/07-134/20 novim točkama 9.a i 9.b (u daljnjem tekstu: članak 69. stavak 2. točke 
9.a i 9.b ZoZPZB-a). U tom je zakonskom članku propisano da je sanitarni inspektor 
ovlašten narediti provedbu sigurnosne mjere obveznog predočenja dokaza o 
testiranju, cijepljenju ili preboljenju zarazne bolesti radi ulaska u određene prostore te 
udaljenje osoba iz prostora u koji su ušle protivno toj mjeri. 


15. Člankom 7. ZID-a ZoZPZB-a:143/21 dopunjen je ZoZPZB:79/07-134/20 novim 
člankom 75.a (u daljnjem tekstu: članak 75.a ZoZPZB-a). Tim je zakonskim člankom 
propisana prekršajna odgovornost odgovorne osobe: ako je mjera obveze predočenja 
dokaza o testiranju, cijepljenju ili preboljenju zarazne bolesti prije ulaska u određene 
prostore uvedena, a odgovorna osoba ne osigura njezinu provedbu, kaznit će se 
novčanom kaznom u propisanom iznosu. 


16. — Zaključno, u slučaju epidemije u kojoj se virus prenosi zrakom (aerosolom), kao 
što je to slučaj s virusom SARS-CoV-2, temeljna pretpostavka za sprječavanje 
oboljenja jest zdrav prostor u kojemu osobe borave i rade. 


Prema intenciji zakonodavca koja se prepoznaje u članku 4. u vezi s člankom 55.a 
stavcima 2. do 4. ZoZPZB-a, naglasak mora biti na zaštiti prostora koji su povezani s 

obavljanjem državnih i samoupravnih poslova te poslova s javnim ovlastima (prostori 
državnih tijela i tijela jedinica lokalne i područne (regionalne) samouprave, prostori 
pravnih osoba s javnim ovlastima), kao i onih koji su povezani s obavljanjem javnih 
službi pružatelja javnih usluga, neovisno o tome je li riječ o društvenim djelatnostima 
(primjerice, prostori u kojima se obavljaju poslovi zdravstva, socijalne skrbi, i dr.) ili je 
riječ o tzv. gospodarskim službama od općeg interesa (primjerice, prostori Hrvatske 
pošte ili prostori HEP-a). Ovom se Odlukom usklađuje Odluka o obveznom testiranju 
u djelatnosti socijalne skrbi s opisanim normativnim okvirom ZID-a ZoZPZB-a:143/21. 


17. — Usklađenje Odluka o obveznom testiranju u djelatnosti socijalne skrbi sa ZID- 
om ZoZPZB-a:143/21 uključuje izmjenu naziva te izmjene i dopune četiriju točaka 
Odluke (1., III., V. i VIL), pri čemu se izmjene odnose na: 


— usklađivanje Odluke sa zakonskim određenjem javnopravnog tijela, te 


— uređenje obveze predočenja COVID-dokaza radi ulaska u prostore poslodavca kao 
samostalne posebne sigurnosne mjere ozakonjene ZID-om ZoZPZB-a:143/21. 


18. U nastavku se obrazlažu izmjene i dopune Odluka o obveznom testiranju u 
djelatnosti socijalne skrbi, po točkama. 


Točka I. ove Odluke (promjena naziva Odluke o obveznom testiranju u djelatnosti 
socijalne skrbi) 


19. — Točkom |. ove Odluke usklađuje se naziv Odluke o obveznom testiranju u 
djelatnosti socijalne skrbi sa ZID-om ZoZPZB-a:143/21, tako da se mijenja i glasi: 
,Odluka o uvođenju posebnih sigurnosnih mjera obveznog testiranja na virus SARS- 
CoV-2 i obveznog predočenja dokaza o testiranju, cijepljenju ili preboljenju zarazne 
bolesti COVID-19 u djelatnosti socijalne skrbi“. Kada se u ovom obrazloženju upućuje 
na pročišćeni (integralni) tekst Odluke o obveznom testiranju u djelatnosti socijalne 
skrbi i ove Odluke, koristi se skraćena oznaka: Odluka/2022. 


19. Izvorni je naziv Odluke: Odluka o uvođenju posebne sigurnosne mjere u 
djelatnosti socijalne skrbi. U nazivu, dakle, nije naznačeno o kojoj je posebnoj 
sigurnosnoj mjeri riječ. Samo se iz sadržaja Odluke raspoznaje da je njezin predmet 
uređenja sigurnosna mjera obveznog testiranja. Ovom Odlukom uvodi se još jedna 
posebna sigurnosna mjera, tako da Odluka/2022 uređuje dvije zasebne i samostalne 
posebne sigurnosne mjere: prethodno već uvedenu sigurnosnu mjeru obveznog 
testiranja, te obvezu predočenja COVID-dokaza radi ulaska u određene prostore, koja 
je ZID-om ZoZPZB-a:143/21 ozakonjena kao nova posebna sigurnosna mjera 
samostalne pravne naravi. Sukladno tome, naziv Odluke o obveznom testiranju u 
djelatnosti socijalne skrbi potrebno je uskladiti s tom novom pravnom činjenicom, ali 
tako da se u samom nazivu Odluke naznače obje sigurnosne mjere koje su predmet 
njezina uređenja. 


Točka II. ove Odluke (dopuna točke I. Odluke o obveznom testiranju u djelatnosti 
socijalne skrbi) 


20. = Točkom II. ove Odluke dopunjuje se točka I. Odluke o obveznom testiranju u 
djelatnosti socijalne skrbi novim stavkom 2., kako bi se Odluka uskladila s odredbama 
članka 4. stavaka 2. i 3. ZoZPZB-a, koje sadržavaju legalne definicije javnopravnog 
tijela i odgovorne osobe u javnopravnom tijelu u smislu ZoZPZB-a. 











24. Prema članku 6. Zakona o socijalnoj skrbi (,Narodne novine“, br. 157/13., 
152/14., 99/15., 52/16., 16/17., 130/17., 98/19., 64/20., 133/20., 138/20.), ,djelatnost 
socijalne skrbi obavljaju ustanove socijalne skrbi, jedinice lokalne i područne 
(regionalne) samouprave, udruge, vjerske zajednice, druge pravne osobe, obrtnici i 
druge fizičke osobe koje obavljaju djelatnost socijalne skrbi, pod uvjetima i na način 
propisan ovim Zakonom, posebnim zakonima i provedbenim propisima“ (stavak 1.), pri 
čemu se djelatnost ustanova socijalne skrbi obavlja ,kao javna služba ako ovim 
Zakonom nije drugačije određeno“ (stavak 3.). 


22. Ustanove socijalne skrbi su: 1) centri za socijalnu skrb, 2) domovi socijalne 
skrbi, 3) centri za pružanje usluga u zajednici i 4) centri za pomoć u kući (članak 124.). 
Centre za socijalnu skrb osniva isključivo Republika Hrvatska rješenjem nadležnog 
ministarstva, a imaju status javnih ustanova i pravnih osoba s javnim ovlastima (članci 
126. i 127.). Dom socijalne skrbi i centar za pružanje usluga u zajednici su javne 
ustanove (članak 145. i članak 164), ali nemaju javne ovlasti. Osniva ih Republika 
Hrvatska rješenjem nadležnog ministarstva, ali ga mogu osnovati i jedinice lokalne i 
područne (regionalne) samouprave te vjerske zajednice, trgovačka društva, udruge i 
druge domaće i strane pravne ili fizičke osobe pod uvjetima i na način propisan 
mjerodavnim zakonima (članak 146. i članak 164.). Konačno, centar za pomoć u kući 
ima status ustanove socijalne skrbi koji mogu osnovati jedinice lokalne i područne 
(regionalne) samouprave, vjerske zajednice, trgovačka društva, udruge i druge 
domaće i strane pravne i fizičke osobe pod uvjetima i na način propisan mjerodavnim 
zakonima (članak 165.). Dakle, ti centri nisu javne ustanove i nemaju javne ovlasti, ali 
prema članku 6. stavku 3. Zakona o socijalnoj skrbi i oni obavljaju javnu službu. 


23. Uz navedene ustanove socijalne skrbi, djeluje i Centar za posebno skrbništvo 
osnovan rješenjem nadležnog ministra na temelju Obiteljskog zakona. Centar ima 
status javne ustanove, a osnivačka prava nad Centrom ima Republika Hrvatska. 


24. = Sukladno tome, svi nositelji djelatnosti socijalne skrbi, naznačeni u Odluci o 
obveznom testiranju u djelatnosti socijalne skrbi, smatraju se u smislu članka 4. stavka 
2. ZoZPZB-a javnopravnim tijelima jer djelatnost obavljaju kao javnu službu. 


25. NIZUPniZUS, ani ZID ZoZPZB: 143/21, ne prave razliku prema tome obavljaju 
li pravne osobe javnu službu u kojoj pružaju javne usluge u društvenim ili gospodarskim 
djelatnostima, a ne prave razliku ni prema tome imaju li te pravne osobe javne ovlasti. 
Na primjeru ustanova socijalne skrbi, to bi značilo da javnu službu obavljaju svi pravni 
subjekti koji se podvode pod ,ustanove socijalne skrbi“ neovisno o tome je li riječ o 
ustanovi socijalne skrbi, ili ustanovi socijalne skrbi s javnim ovlastima, ili javnoj ustanovi 
socijalne skrbi ili pak javnoj ustanovi socijalne skrbi s javnim ovlastima. Bitno je da su 
poslovi koje te pravne osobe obavljaju od životnog značaja za stanovnike i društvenu 
zajednicu i da se obavljaju kao javna služba. 


26. = Svaka javna služba temelji se na načelu kontinuiteta (prema kojemu takva 
služba mora funkcionirati neprekidno), načelu prilagodljivosti (takva se služba uvijek 
mora prilagođavati promjenljivim potrebama javnog prava) i načelu primata javne 
službe u odnosu na privatnu.? Središnja odrednica ,javne službe“, polazeći od njezine 
svrhe, jest zadovoljenje potreba od općeg interesa koje se provodi pružanjem javnih 
usluga. 





3 Borković, Ivo, Upravno pravo, Narodne novine, Zagreb, 2002., str. 16. 








27. — Sobzirom na navedeno, postaje razumljivim to što je Ustav Republike Hrvatske 
obvezao Vladu Republike Hrvatske ne samo da ,usmjerava i nadzire rad državne 
uprave“ nego i da ,usmjerava djelovanje i razvitak javnih službi“ (članak 110. alineje 6. 
i 8. Ustava). 


28. = Vlada Republike Hrvatske dužna je osigurati da prostori javnopravnih tijela, to 
jest prostori u kojima se obavljaju državni i samoupravni poslovi te poslovi s javnim 
ovlastima, kao i prostori u kojima pružatelji javnih usluga obavljaju javnu službu, bude 
zdrav jer se državni i samoupravni poslovi te poslovi s javnim ovlastima obavljaju u 
općem interesu, radi funkcioniranja društvene zajednice i očuvanja organiziranog 
društva, kao što i pravne osobe koje obavljaju javnu službu moraju javne usluge pružati 
kontinuirano i bez prekida, u interesu pojedinaca i cijele zajednice. To je ustavna 
obveza Vlade. 


29. Sigurnosne mjere obveznog testiranja i obveznog predočenja dokaza o 
testiranju, cijepljenju ili preboljenju zarazne bolesti radi ulaska u određene prostore 
oblik su provedbe te ustavne obveze Vlade u doba epidemije. Prethodno je već rečeno 
da je u slučaju epidemije u kojoj se virus prenosi zrakom (aerosolom), kao što je to 
slučaj s virusom SARS-CoV-2, temeljna pretpostavka za sprječavanje oboljenja zdrav 
prostor u kojemu osobe borave i rade. 


30. Time se istodobno — u uvjetima epidemije — osigurava i održivost te neometano 
funkcioniranje samih upravnih sustava (primjerice, zakonodavnog, zdravstvenog, 
sustava socijalne skrbi, javnog prijevoza, itd.). 


31. S jedne strane, tim se mjerama nastoje zaštititi osobe koje, u različitim 
službenim _ili profesionalnim svojstvima, svakodnevno borave u prostorima 
javnopravnih tijela u kojima obavljaju državne ili samoupravne poslove, ili poslove s 
javnim ovlastima, ili pružaju javne usluge obavljajući javnu službu. Cilj je spriječiti 
prekid kontinuiteta u obavljanju navedenih poslova/usluga koji bi mogao nastati uslijed 
oboljenja tih osoba u uvjetima epidemije. 


32. S druge strane, mjerom obveznog predočenja dokaza o testiranju, cijepljenju ili 
preboljenju zarazne bolesti radi ulaska u prostore javnopravnih tijela, kao samostalnom 
sigurnosnom mjerom, nastoje se zaštititi treće osobe (posjetitelji) koje moraju ući u 
prostore javnopravnih tijela jer im to nalaže životna potreba ili potreba za dobivanjem 
određene usluge ili potreba ispunjenja neke građanske obveze odnosno dužnosti ili su 
na to prisilno pravno obvezane, što prostore javnopravnih tijela bitno razlikuje od onih 
uz koje se takve potrebe odnosno obveze i dužnosti ne vezuju. 


33. = Radi usklađivanja s člankom 4. ZoZPZB-a u tom pitanju, točkom II. ove Odluke 
dopunjuje se točka I. Odluke o obveznom testiranju u djelatnosti socijalne skrbi novim 
stavkom 2., u kojem se izrijekom utvrđuje da ustanove socijalne skrbi, udruge, vjerske 
zajednice, druge pravne osobe, obrtnici i fizičke osobe koje socijalnu skrb obavljaju 
kao profesionalnu djelatnost te Centar za posebno skrbništvo djelatnost socijalne skrbi 
obavljaju kao javnu službu te se u smislu ZoZPZB-a i ove Odluke smatraju 
javnopravnim tijelima, a njihov zakonski zastupnik odgovornom osobom u 
javnopravnom tijelu. Unatoč tome, za ta javnopravna tijela iznimno se zadržava 
dosadašnji skraćeni naziv ,poslodavci“ jer najbolje izražava odnos između obveznika 
testiranja i samog javnopravnog tijela. 








Točka Ili. ove Odluke (izmjena točke III. stavka 1. Odluke o obveznom testiranju 
u djelatnosti socijalne skrbi) 


34. — Odredba točkelli. stavka 1. Odluke o obveznom testiranju u djelatnosti socijalne 
skrbi je glasila: ,Zaposlenici iz točke I. ove Odluke dokazuju da su testirani na virus 
SARS-CoV-2, odnosno da su cijepljeni ili preboljeli bolest COVID-19 predočenjem EU 
digitalne COVID potvrde ili predočenjem odgovarajućeg drugog dokaza o cijepljenju, 
preboljenju odnosno testiranju.“ 


Ovom je Odlukom izmijenjen stavak 1. točke III. kako bi se jasno naglasilo da je sada 
riječ o zasebnoj i samostalnoj sigurnosnoj mjeri obveznog predočenja COVID-dokaza 
radi ulaska u prostore poslodavca, a ne samo o voljnoj radnji-uvjetu obveznika 
testiranja kojom se on iznimno oslobađa obveze testiranja. Odredba je preoblikovana 
na način da glasi: ,Za zaposlenike iz točke I. ove Odluke uvodi se posebna sigurnosna 
mjera obveznog predočenja EU digitalne COVID potvrde ili drugog odgovarajućeg 
dokaza o testiranju, cijepljenju ili preboljenju zarazne bolesti COVID-19 radi ulaska u 
prostore poslodavca, kojim dokazuju da su testirane na virus SARS-CoV-2, odnosno 
da su cijepljene ili su preboljele bolest COVID-19.“ 


35. = Međutim, unatoč tome što je obvezno predočenje COVID-dokaza radi ulaska u 
službene prostore poslodavca ovom Odlukom utvrđeno kao samostalna posebna 
sigurnosna mjera u skladu s člankom 47. stavkom 2. točkom 8.a ZoZPZB-a, opseg, 
sadržaj i intenzitet tereta koji zbog toga snose obveznici predočenja COVID-dokaza 
(to jest obveznici testiranja i posjetitelji) radi ulaska u prostore poslodavca ostali su 
nepromijenjeni, a za njih su ostale nepromijenjene i pravne posljedice odbijanja 
predočenja COVID-dokaza. Učinci i posljedice te promjene pojavljuju se isključivo u 
domeni samog poslodavca te utječu na obveze i odgovornosti odgovorne osobe. 


Točka IV. ove Odluke (izmjena točke V. Odluke o obveznom testiranju u 
djelatnosti socijalne skrbi) 


36. U točki V. Odluke o obveznom testiranju u djelatnosti socijalne skrbi bilo je 
propisano da zaposlenici (obveznici testiranja) iz točke I. koji odbiju testiranje te 
zaposlenici (obveznici testiranja) i osobe iz točke IV. (posjetitelji) koji odbiju predočiti 
COVID-dokaz ,ne mogu boraviti u prostorijama poslodavca“. 


Točkom IV. ove Odluke usklađuje se točka V. Odluke o obveznom testiranju u 
djelatnosti socijalne skrbi s člankom 55. stavkom 1. ZoZPZB-a, tako da se propisuje 
kako tim adresatima ,nije dozvoljeno ući u prostore poslodavca“. 


37. U točku V. dodaju se i dva nova stavka 2. i 3. kojima se Odluka o obveznom 
testiranju u djelatnosti socijalne skrbi usklađuje s člankom 75.a ZoZPZB-a. 


U novom stavku 2. točke V. Odluke propisuje se da odgovorna osoba podliježe 
prekršajnoj odgovornosti sukladno zakonu kojim se uređuje zaštita pučanstva od 
zaraznih bolesti ako ne osigura provedbu posebne sigurnosne mjere obveze 
predočenja dokaza o testiranju, cijepljenju ili preboljenju zarazne bolesti COVID-19 
radi ulaska u prostore poslodavca. 


Novi stavak 3. točke V. Odluke uvažava zapažanje pučke pravobraniteljice Republike 
Hrvatske, izneseno u ,Mišljenju na Konačni prijedlog zakona o izmjenama i dopunama 
Zakona o zaštiti pučanstva od zaraznih bolesti“ od 8. prosinca 2021., o tome da u 

odredbi o prekršajnoj odgovornosti odgovornih osoba ,nije dovoljno jasno što znači 
'neosiguravanje provedbe posebne sigurnosne mjere', odnosno što se sve točno 
smatra izostankom osiguranja provedbe“, a ,što je važno zbog pravne sigurnosti, radi 
izbjegavanja različitih standarda, ali i radi prevencije bilo kakvog oblika nasilja vezano 
za predočenje potvrda pri ulasku u javnopravna tijela“. 


Uvažavajući to zapažanje, u novom stavku 3. točke V. Odluke razrađuje se 
pretpostavka prekršajne odgovornosti odgovorne osobe iz članka 75.a ZoZPZB-a 
(,ako ne osigura provedbu“) na način da se propisuje kako prekršajna odgovornost 
postoji onda kada odgovorna osoba izrijekom ili prešutno odbije provedbu naređene 
sigurnosne mjere. Pri tome, prešutno odbijanje postoji onda kada odgovorna osoba: — 
propusti odrediti jednu ili više osoba za neposrednu provedbu posebne sigurnosne 
mjere obveznog predočenja COVID-dokaza prije ulaska u službene prostore 
poslodavca, ili - propusti osigurati, to jest organizirati i naložiti da osoba određena za 
neposrednu provedbu posebne sigurnosne mjere obveznog predočenja COVID- 
dokaza bez odgode prijavi njoj i nadležnom tijelu ulazak u službene prostore 
poslodavca osobe koja je odbila predočiti dokaz, ali je suprotno zabrani u njih ušla. 


Točka V. ove Odluke (izmjena točke VII. Odluke o obveznom testiranju u 
djelatnosti socijalne skrbi) 


38. U točki Vli. Odluke o obveznom testiranju u djelatnosti socijalne skrbi riječi: 
»sigurnosne mjere uvedene ovom Odlukom“ (genitiv jednine) zamijenile su se riječima: 
,sigurnosnih mjera uvedenih ovom Odlukom“ (genitiv množine), kako bi se odredba 
uskladila s činjenicom da su predmet uređenja Odluke/2022 dvije samostalne posebne 
sigurnosne mjere, a ne više jedna. 


39. — Pojedine druge razlike u formulacijama koje postoje između zakonskog teksta i 
odredaba Odluke o obveznom testiranju u djelatnosti socijalne skrbi koje nisu 
mijenjane ovom Odlukom (primjerice, redoslijed riječi ,cijepljenje, preboljenje odnosno 
testiranje“ u Odluci vs. ,testiranje, cijepljenje ili preboljenje“ u Z0ZPZB-u, i sl.) nisu 
takve da bi se moglo govoriti o njihovoj sadržajnoj neusklađenosti sa ZID-om ZoZPZB- 
a:143/21 zbog koje bi ih trebalo izmijeniti ovom Odlukom. 


Točka VI. ove Odluke (završna odredba) 


40. — Ustavni sud Republike Hrvatske naveo je u odluci broj: U-I-5781/2021 i dr. od 
21. prosinca 2021. (www.usud.hr) da ,od donositelja mjera očekuje da mjere koje 
donosi (naređuje) ubuduće sadržavaju obrazloženje na temelju kojeg će adresati tih 
mjera, kao i javnost, biti upoznati s razlozima zbog kojih je pojedina mjera donesena 


Sukladno tome, u završnoj odredbi točke V. ove Odluke određeno je da se ona zajedno 
s obrazloženjem objavljuje na mrežnoj stranici Ravnateljstva civilne zaštite na kojoj se 
objavljuju odluke Stožera civilne zaštite Republike Hrvatske za sprječavanje širenja 
zaraze koronavirusom, na adresi: https://civilna-zastita.gov.hr/odluke-stozera-civilne- 


zastite-rh-za-sprecavanje-sirenia-zaraze-koronavirusom/2304. 








41. Poštujući zahtjeve pravne sigurnosti, nakon što se ova Odluka objavi u 
»Narodnim novinama“, na mrežnoj stranici Ravnateljstva civilne zaštite objavit će se i 
pročišćeni tekst Odluke o uvođenju posebnih sigurnosnih mjera obveznog testiranja 

na virus SARS-CoV-2 i obveznog predočenja dokaza o testiranju, cijepljenju ili 
preboljenju zarazne bolesti COVID-19 u djelatnosti socijalne skrbi. 


Točka VII. ove Odluke (završna odredba) 


42. U točki VII. ove Odluke određeno je da se objavljuje u ,Narodnim novinama“, a 
stupa na snagu 25. siječnja 2022. 


Ova se Odluka u ,Narodnim novinama“ objavljuje bez obrazloženja jer se odluke koje 
Stožer civilne zaštite donosi u provedbi članka 47. ZoZPZB-a smatraju ,drugim 
propisima“ u smislu članka 125. alineje 2. Ustava, što je utvrdio Ustavni sud u točki 
33.1. rješenja broj: U-I-1372/2020 i dr. od 14. rujna 2020. (,Narodne novine“ broj 
105/20.), u točki 8. rješenja broj: U-II-5417/2021 od 21. prosinca 2021. (www.usud.hr), 
idr, 

